C 152/72
BG
Официален вестник на Европейския съюз
6.4.2022 г.
III (Подготвителни актове)
ЕВРОПЕЙСКИ ИКОНОМИЧЕСКИ И СОЦИАЛЕН КОМИТЕТ 565-А ПЛЕНАРНА СЕСИЯ НА ЕИСК – INTERACTIO, 8.12.2021 Г. – 9.12.2021 Г.
Становище на Европейския икономически и социален комитет относно „Съобщение на комисията до Европейския парламент, Съвета, Европейския икономически и социален комитет и Комитета на регионите — Насоки на Европейската комисия за укрепване на Кодекса за поведение във връзка с дезинформацията“ (COM(2021) 262 final) (2022/C 152/11)
Докладчик: Thierry LIBAERT
Консултация
Европейска комисия, 1.7.2021 г.
Правно основание
член 304 от Договора за функционирането на Европейския съюз
Компетентна секция
Секция „Единен пазар, производство и потребление“
Приемане от секцията
18.11.2021 г.
Приемане на пленарна сесия
9.12.2021 г.
Пленарна сесия №
565
Резултат от гласуването („за“/„против“/„въздържал се“)
198/3/6
1.
Заключения и препоръки 1.1.
Европейският икономически и социален комитет (ЕИСК) признава едновременно качеството на насоките за укрепване на европейския Кодекс за поведение във връзка с дезинформацията и решимостта на Европейската комисия да подобри трайно действията си срещу дезинформацията. 1.2.
ЕИСК препоръчва на Европейската комисия винаги да следи борбата с дезинформацията да не се използва като претекст за ограничаване на обществените свободи, и по-специално на свободата на изразяване на мнение. 1.3.
ЕИСК препоръчва ясно да се приоритизират действията за борба с дезинформацията, като се набляга повече върху противодействието на появата на дезинформация, вместо върху модерирането на нейното съдържание.
По този начин се насърчава заемането на позиция, която е в по-голяма степен превантивна и настъпателна, което изисква повече ресурси, включително в сферата на уменията. 1.4.
ЕИСК приветства акцента, който Комисията поставя върху борбата с превръщането на дезинформацията в източник на приходи.
Комитетът препоръчва в допълнение към доброволните ангажименти на участниците в онлайн рекламата Комисията да предвиди набор от икономически, правни или финансови инструменти с по-задължителен характер. 1.5.
ЕИСК препоръчва непрекъснато и решително продължаване на обсъжданията с цифровите платформи, по-специално с цел поясняване и постигане на напредък по методиките за обработване на информацията.
Това се отнася в особена степен за Фейсбук, особено поради факта, че 78 % от населението на ЕС, т.е. над 300 милиона европейци, го използват.